KIRJALLINEN KYSYMYS E-2170/00

esittäjä(t): Ioannis Souladakis (PSE) neuvostolle

(30. kesäkuuta 2000)

Aihe: Entisen Jugoslavian tasavallan Makedonian olojen vakaus

Lehtitietojen mukaan entisessä Jugoslavian tasavallassa Makedoniassa (EJTM) on viime aikoina ilmennyt sellaisten henkilöryhmien soluttautumisyrityksiä, joiden tarkoituksena on horjuttaa maassa vallitsevaa tilannetta. Nämä ryhmät toimivat Kosovosta käsin, ne on muodostettu UCK:n yksiköistä, ne ovat osallisina huumekaupassa, salakuljetuksessa, aseiden laittomassa kaupassa sekä ihmisillä käytävässä kaupassa, ja viime aikoina ne ovat pyrkineet politisoitumaan sotkeutuen juoniin, jotka liittyvät Kosovon tilanteen normalisointipyrkimyksiin. On välttämätöntä ja poliittisesti suotavaa, että EJTM:n kaltaisen valtion, joka on toistuvasti osoittanut vastuullisuutensa niin Kosovon kriisin aikana kuin yleisemminkin alueella, olojen vakaus, rauhanomaisuus ja turvallisuus taataan. Lisäksi pidetään selvänä, että Kosovon valtuutetut hallintoelimet ovat vastuussa sen Euroopan unionin vastaisista toimista.

Mihin toimiin neuvosto aikoo ryhtyä estääkseen edellä mainittujen tahojen pyrkimykset EJTM:n olojen horjuttamiseksi?

Onko neuvosto tutkinut, onko kyseisten ryhmien ja Kosovoon asettautuneen omalaatuisen johtoportaan välille muodostunut yhteistyötä?

Vastaus

(9. marraskuuta 2000)

Feiran Eurooppa-neuvostossa vahvistettiin, että sen tavoitteena on edelleen Länsi-Balkanin alueen maiden mahdollisimman täydellinen integroituminen Euroopan poliittiseen ja taloudelliseen valtavirtaan sekä niiden mahdollinen jäsenyys Euroopan unionissa siinä vaiheessa, kun ne täyttävät kaikki edellytykset. Syksyllä järjestetään lisäksi Ranskan aloitteesta Euroopan unionin ja Balkanin maiden huippukokous, jonka tarkoituksena on osoittaa Euroopan solidaarisuutta kyseisille maille sekä tarkastella yhdessä keinoja demokraattisen ja taloudellisen uudistusprosessin nopeuttamiseksi.

EJTM on täysipainoisesti mukana Länsi-Balkanin vakautus- ja assosiaatioprosessissa. Prosessin tavoitteena on alueen olojen vakauttaminen vakautus- ja assosiaatiosopimusten, kauppavaihdon vapauttamisen, poliittisen vuoropuhelun, merkittävän talous- ja rahoitusavun sekä oikeus- ja sisäasioiden alan yhteistyön avulla. Tulevalla vakaus- ja assosiaatiosopimuksella, josta EU parhaillaan neuvottelee EJTM:n kanssa, pyritäänkin tiiviimpään yhteistyöhön ja myös rahoitusavun antamiseen oikeus- ja sisäasioiden alalla. Neuvosto on tyytyväinen neuvottelujen edistymiseen tähän mennessä ja toivoo, että ne saadaan päätökseen mahdollisimman pian.

Lisäksi Feiran Eurooppa-neuvosto korosti pitävänsä erittäin tärkeänä rajojen loukkaamattomuutta ja erityisesti EJTM:n alueellista koskemattomuutta. Se vahvisti myös pyrkivänsä panemaan turvallisuusneuvoston päätöslauselman 1244 kokonaisuudessaan täytäntöön.

Neuvosto tukee täysipainoisesti UNMIK:n toimintaa Kosovossa, erityisesti rajojen ja maahanmuuton sekä huumausaineiden, salakuljetettujen tuotteiden ja aseiden laittoman kaupan valvonnassa. Arvoisa parlamentin jäsen on varmastikin tietoinen siitä, että EU on toimittanut UNMIK:lle eniten rahallista tukea ja henkilöstöä, myös poliiseja.

Neuvosto on ryhtynyt pohtimaan koordinoitua toimintamallia järjestäytyneen rikollisuuden torjumiseksi Länsi-Balkanin alueella Anconan konferenssin asianomaisten päätöslauselmien, Adrian- ja Joonianmeren alueen yhteistyöprosessin sekä vakaussopimuksen työpöydässä III toteutettujen toimien pohjalta.